୨୩ରୁ ବିଜେପୁର ଅନନ୍ତବ୍ରତ ମହୋତ୍ସବଃ ପୋଲିସ ପ୍ରଶାସନର ଶାନ୍ତି ବୈଠକ\t September 12th, 19:55 PM September 12th, 19:55 PM\nବିଜେପୁର, ୧୨।୯ (ଡି.ଏନ.ଏ.)-ବରଗଡ ଜିଲା ବିଜେପୁରର ପ୍ରସିଦ୍ଧ ଅନନ୍ତବ୍ରତ ମହୋତ୍ସବ ପାଇଁ ସ୍ଥାନୀୟ ପୋଲିସ ପ୍ରଶାସନ ପକ୍ଷରୁ ବୁଧବାର ଏକ ଶାନ୍ତି ବୈଠକ ଅନୁଷ୍ଠିତ ହୋଇଯାଇଛି । ଆଇଆଇସି ରାଜେନ୍ଦ୍ର ଶିଆଳଙ୍କ ଅଧ୍ୟକ୍ଷତାରେ ପଦ୍ମପୁର ଏସଡିପିଓ ଲକ୍ଷ୍ମୀନାରାୟଣ ପଣ୍ଡା, ବିଡିଓ ପଦ୍ମନାଭ ସାମନ୍ତରାୟ, ତହସିଲଦାର ପ୍ରଦୀପ୍ତ କୁମାର ଦାଶ ପ୍ରମୁଖ ମଞ୍ଚାସୀନ ଥିଲେ । ଆଗାମୀ ୨୩ରୁ ୨୭ ପର୍ଯ୍ୟନ୍ତ ଆୟୋଜିତ ହେବାକୁ ରହିଥିବା ପ୍ରସିଦ୍ଧ ଅନନ୍ତବ୍ରତ ମହୋତ୍ସବକୁ ଶାନ୍ତିଶୃଙ୍ଖଳା ସହିତ ପାଳନ କରିବାକୁ ଆଲୋଚନା ହୋଇଥିଲା । ପୂଜା ମଣ୍ଡପ ତଥା ଭସାଣି ଶୋଭାଯାତ୍ରାରେ ଡିଜେ ସାଉଣ୍ଡ ବ୍ୟବହାର ନ କରିବାକୁ ନିଷ୍ପତ୍ତି ହୋଇଥିଲା । ପୂଜ କମିଟି ମହୋତ୍ସବ ପୂର୍ବରୁ ଅଗ୍ନିଶମ, ବିଦ୍ୟୁତ, ଶବ୍ଦ ପ୍ରଦୂଷଣ ବିଭାଗରୁ ନିର୍ଦ୍ଧାରିତ ଭାବେ ପ୍ରମାଣପତ୍ର ସଂଗ୍ରହ କରିବାକୁ ପ୍ରସ୍ତାବ ହୋଇଥିଲା । ଏଠାରେ ୮ଟି ମଣ୍ଡପରେ ମହୋତ୍ସବ ପାଳନ କରାଯାଉଥିବାରୁ ପ୍ରବଳ ଜନସମାଗମ ପରିଲକ୍ଷିତ ହୋଇଥାଏ । ତେଣୁ ଏହାକୁ ଦୃଷ୍ଟି ଦେଇ ସୁରକ୍ଷା କର୍ମୀଙ୍କ ସହିତ ଏନସିସି, ସ୍କାଉଟ, ରେଡକ୍ରସ ବିଭାଗର ସ୍ବେଚ୍ଛାସେବକଙ୍କୁ ଶାନ୍ତି ଶୃଙ୍ଖଳା ପାଇଁ ନିୟୋଜିତ କରାଯିବ ବୋଲି ଥାନା ପକ୍ଷରୁ ସୂଚନା ଦିଆଯାଇଥିଲା। ପ୍ରତିବର୍ଷ ପରି ୨ରୁ ୩ଟି ସ୍ଥାନରେ ପ୍ରାଥମିକ ଚିକିତ୍ସା ସହାୟତା କେନ୍ଦ୍ର ଖୋଲିବା, ବିଚିଂ ପାଉଡର ସିଞ୍ଚନ ଓ ହୋଟେଲ, ରେଷ୍ଟୁରାଣ୍ଟମାନଙ୍କୁ ହାଲୋଜେନ୍ ବଟିକା ଯୋଗାଣ କରାଯିବ ବୋଲି ସିଏଚସିର ମୁଖ୍ୟ ଚିକିତ୍ସାଧିକାରୀ ଡା. ରାଧେଶ୍ୟାମ ଅଗ୍ରୱାଲ ସୂଚନା ଦେଇଥିଲେ । ପୂଜା ମହୋତ୍ସବ ଚାଲିଥିବା ବେଳେ ସନ୍ଧ୍ୟା ସମୟରେ ବିଦ୍ୟୁତ୍ କାଟ ନ କରିବା, ଏନଏସି ପକ୍ଷରୁ ପରିଷ୍କାର ପରିଚ୍ଛନ୍ନତା, ଆକସ୍ମିକ ଦୁର୍ଘଟଣା ପ୍ରତି ଅଗ୍ନିଶମ ବିଭାଗ ସଜାଗ ରହିବାକୁ କୁହାଯାଇଥିଲା । କିଶୋର ପୁରୋହିତ, ଇଂ. ବସନ୍ତ କୁମାର ଖଣ୍ଡାଙ୍କ ସମେତ ବିଭିନ୍ନ ପୂଜା ମହୋତ୍ସବ କମିଟି କର୍ମକର୍ତ୍ତା ଓ ଗଣମାଧ୍ୟମ ପ୍ରତିନିଧି ବୈଠକରେ ଯୋଗ ଦେଇଥିଲେ।
